
            ÚRAD  VLÁDY 

SLOVENSKEJ REPUBLIKY

      sekcia vládnej legislatívy
                                                                                                     Na rokovanie vlády SR

                                                                                                     Dňa  5. apríla  2017
                                                                                                     K materiálu č. 15023/2017        
                                                                                                     K bodu č. 7                                                                                                                                                                                                                                                                                                                                                                                                                                                                                                                                                                                                                                                                     
S  T  A  N  O V  I  S  K O
	k novému zneniu návrhu zákona,  ktorým sa mení a dopĺňa zákon č. 566/2001 Z. z.
o cenných papieroch a investičných službách a o zmene a doplnení niektorých zákonov
(zákon o cenných papieroch) v znení neskorších predpisov a ktorým sa menia a dopĺňajú niektoré zákony


I.
Nové znenie návrhu zákona, ktorým sa mení a dopĺňa zákon č. 566/2001 Z. z. o cenných papieroch a investičných službách a o zmene a doplnení niektorých zákonov (zákon o cenných papieroch) v znení neskorších predpisov a ktorým sa menia a dopĺňajú niektoré zákony, predkladá na rokovanie vlády Slovenskej republiky minister financií  Slovenskej republiky Peter Kažimír na základe bodu B.10 uznesenia vlády Slovenskej republiky č. 405 z 21. septembra 2016, ktorým sa nahrádza bod B.8 uznesenia vlády Slovenskej republiky č. 484 z 24. septembra 2014. 

II.
Navrhovaným zákonom sa transponuje smernica 2014/65/EÚ a smernica 2016/1034/EÚ (tzv. MiFID II quick-fix, ktorou sa predĺžila lehota na transpozíciu a oddialil dátum nadobudnutia účinnosti smernice 2014/65/EÚ) do právneho poriadku Slovenskej republiky. Smernica 2014/65/EÚ (MiFID II) a nariadenie 600/2014 (MiFIR), spoločne označované ako balík MiFID II, sa vzťahujú na trhy s cennými papiermi, na investičných sprostredkovateľov a na miesta obchodovania. Transpozičná lehota na prebratie smernice uplynie 3. júla 2017. Novým legislatívnym rámcom sa posilňuje a nahrádza súčasný rámec MiFID. Nový rámec vyžaduje, aby miesta obchodovania a systematickí internalizátori poskytli príslušným orgánom referenčné údaje o finančnom nástroji, v ktorých sa jednotným spôsobom opisujú charakteristiky každého finančného nástroja podliehajúceho pôsobnosti balíka MiFID II. S cieľom zbierať údaje efektívnym a harmonizovaným spôsobom sa vypracovala aj nová infraštruktúra zberu údajov a zavádza sa regulácia nad poskytovateľmi služieb vykazovania údajov.  
Prijatie navrhovaného zákona podľa predkladateľa nebude mať vplyvy na rozpočet verejnej správy, sociálne vplyvy, vplyvy na životné prostredie, vplyvy na informatizáciu a vplyvy na služby verejnej správy pre občana. Predkladateľ predpokladá  pozitívny vplyv na podnikateľské prostredie.
Predkladateľ deklaruje súlad návrhu zákona s Ústavou Slovenskej republiky, ústavnými zákonmi, zákonmi, nálezmi Ústavného súdu Slovenskej republiky a ostatnými všeobecne záväznými právnymi predpismi Slovenskej republiky, s právom Európskej únie a s medzinárodnými zmluvami, ktorými je Slovenská republika viazaná.

Predložený návrh zákona bol predmetom pripomienkového konania,  ktorého výsledky sú uvedené v priloženom vyhodnotení a na rokovanie vlády Slovenskej republiky sa predkladá bez rozporov.
III.
Legislatívna rada vlády Slovenskej republiky prerokovala predmetný návrh zákona na svojom zasadnutí 14. marca 2017 a odporučila predkladateľovi do návrhu zákona zapracovať jej pripomienky a odporúčania a na rokovanie vlády Slovenskej republiky predložiť upravené nové znenie návrhu zákona.

IV.
Sekcia vládnej legislatívy Úradu vlády Slovenskej republiky konštatuje, že v predloženom upravenom  znení návrhu zákona je 241 pripomienok Legislatívnej rady vlády Slovenskej republiky zapracovaných a odporúča vláde Slovenskej republiky  upravené nové znenie návrhu zákona  schváliť v predloženom znení. 

